CELEX: 32020D1358
Language: el
Date: 2020-09-28 00:00:00
Title: Εκτελεστική απόφαση (ΕΕ) 2020/1358 της Επιτροπής της 28ης Σεπτεμβρίου 2020 για την εφαρμογή της οδηγίας 2009/103/ΕΚ του Ευρωπαϊκού Κοινοβουλίου και του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων με συνήθη στάθμευση στη Βοσνία-Ερζεγοβίνη (Κείμενο που παρουσιάζει ενδιαφέρον για τον ΕΟΧ)

29.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/66
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1358 ΤΗΣ ΕΠΙΤΡΟΠΗΣ
         της 28ης Σεπτεμβρίου 2020
         για την εφαρμογή της οδηγίας 2009/103/ΕΚ του Ευρωπαϊκού Κοινοβουλίου και του Συμβουλίου σχετικά με τους ελέγχους ασφάλισης της αστικής ευθύνης που προκύπτει από την κυκλοφορία αυτοκινήτων οχημάτων με συνήθη στάθμευση στη Βοσνία-Ερζεγοβίνη
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/103/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και τον έλεγχο της υποχρεώσεως προς ασφάλιση της ευθύνης αυτής (1), και ιδίως το άρθρο 2, στοιχείο β), σε συνδυασμό με το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 8 παράγραφος 1 δεύτερο εδάφιο της οδηγίας 2009/103/ΕΚ, τα οχήματα που έχουν τη συνήθη στάθμευσή τους σε τρίτη χώρα πρέπει να θεωρούνται, όσον αφορά την τεκμηρίωση της υποχρεωτικής ασφάλισης της αστικής ευθύνης που προκύπτει από την κυκλοφορία τους, ως οχήματα που έχουν τη συνήθη στάθμευσή τους στην Ένωση, εφόσον τα εθνικά γραφεία ασφάλισης όλων των κρατών μελών —καθένα σύμφωνα με τις διατάξεις της εθνικής του νομοθεσίας περί υποχρεωτικής ασφάλισης— εγγυώνται χωριστά την ικανοποίηση αξιώσεων εξ ατυχημάτων εντός του εδάφους τους από τέτοια οχήματα.
                  
               
                     (2)
                  
                  
                     Το άρθρο 2 της οδηγίας 2009/103/ΕΚ εξαρτά την εφαρμογή του άρθρου 8 της οδηγίας σε οχήματα με συνήθη στάθμευση σε τρίτη χώρα, από τη σύναψη συμφωνίας μεταξύ των εθνικών γραφείων ασφάλισης των κρατών μελών και του εθνικού γραφείου ασφάλισης της οικείας τρίτης χώρας. Επιπλέον, προκειμένου το άρθρο 8 της οδηγίας να έχει εφαρμογή στα εν λόγω οχήματα, η Επιτροπή πρέπει να καθορίσει την ημερομηνία εφαρμογής της διάταξης αυτής στα εν λόγω οχήματα, καθώς και τους τύπους οχημάτων στα οποία εφαρμόζεται η διάταξη, αφού διαπιστώσει, σε στενή συνεργασία με τα κράτη μέλη, ότι συνήφθη συμφωνία.
                  
               
                     (3)
                  
                  
                     Στις 30 Μαΐου 2002, τα εθνικά γραφεία ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών συνήψαν συμφωνία, σύμφωνα με την οποία διασφαλίζεται ο διακανονισμός των αξιώσεων που απορρέουν από ατυχήματα τα οποία συμβαίνουν στο έδαφός τους και τα οποία προκαλούνται από οχήματα τα οποία έχουν τη συνήθη στάθμευσή τους στο έδαφος των έτερων συμβαλλομένων μερών της εν λόγω συμφωνίας, ανεξαρτήτως αν τα εν λόγω οχήματα είναι ασφαλισμένα (στο εξής: συμφωνία).
                  
               
                     (4)
                  
                  
                     Στις 13 Ιουνίου 2019, τα εθνικά γραφεία ασφάλισης των κρατών μελών και της Ανδόρας, της Ελβετίας, της Ισλανδίας, της Νορβηγίας και της Σερβίας υπέγραψαν το προσάρτημα αριθ. 2 της συμφωνίας, προκειμένου να συμπεριληφθεί το εθνικό γραφείο ασφάλισης της Βοσνίας-Ερζεγοβίνης. Το εν λόγω προσάρτημα προβλέπει τις πρακτικές ρυθμίσεις που επιτρέπουν την κατάργηση των ελέγχων ασφάλισης για τα οχήματα που αναφέρονται στη συμφωνία και έχουν τη συνήθη στάθμευσή τους στο έδαφος της Βοσνίας-Ερζεγοβίνης και καλύπτει όλους τους τύπους οχημάτων, πλην των στρατιωτικών οχημάτων που είναι ταξινομημένα στην εν λόγω χώρα.
                  
               
                     (5)
                  
                  
                     Επομένως, πληρούνται όλες οι προϋποθέσεις για την άρση των ελέγχων της ασφάλισης αστικής ευθύνης, σύμφωνα με την οδηγία 2009/103/ΕΚ, για τα οχήματα με συνήθη στάθμευση στη Βοσνία-Ερζεγοβίνη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Από τις 19 Οκτωβρίου 2020, τα κράτη μέλη παύουν να διενεργούν ελέγχους ασφάλισης της αστικής ευθύνης σε όλους τους τύπους οχημάτων με συνήθη στάθμευση στο έδαφος της Βοσνίας-Ερζεγοβίνης, εξαιρουμένων των στρατιωτικών οχημάτων που είναι ταξινομημένα στη χώρα αυτή, κατά την είσοδό τους στην Ένωση.
         
         
            Άρθρο 2
            Τα κράτη μέλη ενημερώνουν αμέσως την Επιτροπή σχετικά με τα μέτρα που έλαβαν για την εφαρμογή της παρούσας απόφασης.
         
         
            Άρθρο 3
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Σεπτεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 263 της 7.10.2009, σ. 11.